Svensk batterifabrik søger konkursbeskyttelse

Den svenske batteriproducent Northvolt har officielt indgivet en konkursbegæring under Chapter 11 i USA. Det skriver Bloomberg. Samtidig træder selskabets grundlægger, Peter Carlsson, tilbage som CEO.

Virksomheden, der engang blev hyldet som en nøglespiller i Europas bestræbelser på at etablere en uafhængig forsyningskæde for elbilbatterier, står nu midt i en økonomisk krise med en samlet gæld på 5,8 milliarder dollars. Hele 41,3 milliarder danske kroner.

Northvolt planlægger at fortsætte driften under konkursbeskyttelsen og har til hensigt at gennemføre en omfattende restrukturering af sin gæld. Beslutningen markerer et alvorligt tilbageslag for Europas ambitioner om at reducere afhængigheden af asiatiske batteriproducenter, som i øjeblikket dominerer markedet.

“Dette markerer en betydelig ny fase for både Northvolt og mig personligt. Indgivelsen af Chapter 11 giver en periode, hvor virksomheden kan reorganiseres, intensivere driften, samtidig med at den opfylder forpligtelser over for kunder og leverandører, og i sidste ende positionere sig for fremtiden. Derfor er det et godt tidspunkt for mig at overdrage stafetten til den næste generation af ledere,” siger Peter Carlsson i en pressemeddelse.

De seneste måneder har været præget af betydelige udfordringer for Northvolt, herunder annullerede ordrer fra større kunder og forsinkelser i produktionen. Disse problemer har undermineret virksomhedens evne til at levere på sine store ambitioner, herunder opbygningen af flere gigafabrikker på tværs af Europa.

Northvolt blev stiftet i 2016 og har tidligere modtaget massiv støtte fra både europæiske regeringer og private investorer. Konkursen rejser nu spørgsmål om bæredygtigheden af Europas elektrificeringsplaner og kan få konsekvenser for hele den grønne omstilling i regionen.

Selvom Northvolts ledelse fortsat udtrykker håb om en løsning, frygtes det, at krisen kan føre til tab af arbejdspladser og forsinke udviklingen af den europæiske batteriindustri markant.

Svensk batterifabrik søger konkursbeskyttelse