Kriseramt svensk batterifabrik mistænkt for uagtsomt manddrab

Problemerne hober sig op for den svenske batterifabrik Northvolt. I kølvandet på store økonomiske problemer, kan fabrikken nu se frem til en sigtelse for groft uagtsomt manddrab. Det skriver avisen Financial Times.

Miljøanklager Christer B. Jarlås fortæller avisen, at myndighederne vil levere den formelle sigtelse inden for de kommende uger, hvilket betyder, at Northvolt er under efterforskning for mulig juridisk ansvar i hændelsen.

Sigtelsen drejer sig om en 25-årig Northvolt-medarbejder, der døde den 15. december efter at have pådraget sig alvorlige forbrændinger ved en eksplosion på produktionslinjen en måned forinden. I en separat hændelse den 15. december blev en bygningsarbejder dræbt, og en anden såret, under opførelsen af en betonfundament til Northvolts fabriksudvidelse.

Det er ikke første gang, der sker dødsfald på fabrikken. I juni måned åbnede svensk politi også en undersøgelse efter tre mystiske dødsfald blandt arbejdere på fabrikken, som alle døde i søvne efter at have arbejdet på anlægget. De indledende politirapporter konkluderede, at dødsfaldene ikke var forbundet. Northvolt kaldte dem en “tragisk tilfældighed”. Toyota trak midlertidigt sine medarbejdere fra fabrikken efter dødsfaldene.

Den kommende retssag er det seneste slag i et udfordrende år for Northvolt, der står over for likviditetsproblemer, mens virksomheden kæmper med at øge batteriproduktionen. For bare en uge siden måtte fabrikken opsige hele 1.600 medarbejdere.

Northvolt har på grund af problemerne droppet planer om at bygge en ny fabrik i Borlänge, Sverige, lukket sit forsknings- og udviklingscenter i San Francisco, sat produktionen af nye katoder på pause og forsøgt at finde en køber til sin energilagringsafdeling.

I juni annullerede BMW en kontrakt på to milliarder dollars om levering af elbilbatterier fra Northvolt, der har haft svært ved at imødekomme efterspørgslen fra bilproducenten.

Læs mere om Northvolt:

Efterforsker dødsfald blandt ansatte på svensk batterifabrik (22.06.2024).

Nu får Volvos elbiler snart “lokale” batterier (08.03.2024).

Miljøvenligt batteri klarer 1,5 mio. kilometer (20.04.2023).

Udvikler ‘træbatteri’ baseret på lignin (23.07.2022).

Northvolt har leveret de første Europæiske elbilsbatterier (17.05.2022).

Kriseramt svensk batterifabrik mistænkt for uagtsomt manddrab